ΓΡΑΠΤΗ ΕΡΩΤΗΣΗ E-3678/97 υποβολή: Rosemarie Wemheuer (PSE) προς την Επιτροπή (19 Νοεμβρίου 1997)

Θέμα: Κατασκευή σταθμού ισχύος στην Κρήτη

1. Μπορεί να ανακοινώσει η Επιτροπή, εάν και πότε θα κατασκευασθεί στην Κρήτη ένας φωτοβολταϊκός σταθμός ισχύος, και τί απόδοση έχει ενδεχομένως ένας τέτοιος σταθμός ισχύος, σε ποιό ποσό ανέρχεται η επιχορήγηση της ΕΕ και ποιές επιχειρήσεις έλαβαν την ανάθεση;

2. Μετά από επανειλημμένα δημοσιεύματα στον Τύπο, ότι η Οργάνωση Greenpeace άσκησε επιρροή για την κατασκευή ενός τέτοιου εργοστασίου, μπορεί να ανακοινώσει η Επιτροπή σε τί συνίσταται αυτή η άσκηση επιρροής;

3. Μπορεί να ανακοινώσει η Επιτροπή, ποιά πρόοδος έχει επιτελεσθεί για ένα σχέδιο επιχορηγούμενο από το Πρόγραμμα THERMIE για την κατασκευή ενός ηλιοθερμικού εργοστασίου παραγωγής ισχύος στην Κρήτη με ονομαστική απόδοση 50 MW και σε ποιά θέση προβλέπεται επί του παρόντος η κατασκευή;

4. Υπάρχει σχέση μεταξύ της κατασκευής ενός φωτοβολταϊκού εργοστασίου παραγωγής ισχύος στην Κρήτη και του ήδη εκεί από το THERMIE επιχορηγούμενου σχεδίου για την κατασκευή ενός ηλιοθερμικού εργοστασίου παραγωγής ισχύος; Αληθεύουν οι πληροφορίες, ότι το ηλιοθερμικό εργοστάσιο παραγωγής ισχύος θα καθυστερήσει προς όφελος του φωτοβολταϊκού;

5. Υπάρχουν σύμφωνα με όσα γνωρίζει η Επιτροπή αιτήσεις για πόρους του Περιφερειακού Ταμείου εκ μέρους της Ελληνικής Κυβέρνησης, του Περιφερειακού Συμβουλίου της Κρήτης ή άλλου τοπικού φορέα, μιας κρατικής ή ιδιωτικής επιχείρησης για την κατασκευή εργοστασίων παραγωγής ισχύος στην Κρήτη, που θα λειτουργούν με ορυκτά καύσιμα;

Απάντηση του κ. Παπουτσή εξ ονόματος της Επιτροπής (9 Ιανουαρίου 1998)

1. Η εταιρεία Iweco Solar SA υπέβαλε, στο πλαίσιο του επιχειρησιακού προγράμματος Ενέργεια, το οποίο εντάσσεται στο κοινοτικό πλαίσιο στήριξης 1994-1999 για την Ελλάδα, δύο προτάσεις για την κατασκευή φωτοβολταϊκών μονάδων ηλεκτροπαραγωγής: η πρώτη, ισχύος 5 megawatt (MW) στην θέση Μοίρες του Ηρακλείου, και η δεύτερη ισχύος 4,9 MW στο Ρέθυμνο. Μόνο η πρώτη πρόταση επελέγη, υπό ορισμένες προϋποθέσεις. Επί του παρόντος, οι ελληνικές αρχές εξετάζουν το κατά πόσον ο προτείνων πληροί τις σχετικές προϋποθέσεις.

2. Η Επιτροπή δεν έχει υπόψη της τις πληροφορίες στις οποίες αναφέρεται το Αξιότιμο Μέλος του Κοινοβουλίου. Ως εκ τούτου, δεν είναι σε θέση να παράσχει τις ζητούμενες διευκρινίσεις.

3. Η ηλιοθερμική μονάδα 52 ηλεκτρικών megawatt (MWe), η λεγόμενη «Θησέας», συγχρηματοδοτείται από το πρόγραμμα THERMIE. Το έργο «Θησέας» αφορά την εγκατάσταση σταθμού ηλεκτροπαραγωγής, δυναμικότητας 52 MWe, που συνδυάζει πεδίο δεκτών ηλιακής ενέργειας (τεχνολογία υψηλών θερμοκρασιών) με συμβατική γεννήτρια αερίου (υβριδικό σύστημα). Η προεπιλεγείσα θέση είναι το Φραγκοκάστελλο του νομού Χανίων (Κρήτη). Η σχεδιαστική φάση χρηματοδοτείται από το THERMIE (σύμβαση υπ' αριθ. ΤΕ/235/96), λόγω του καινοτόμου χαρακτήρα του προτεινόμενου υβριδικού συστήματος. Τα επιμέρους στοιχεία των διαστάσεων, του σχεδιασμού και της καταλληλότερης κοινοπραξίας θα δοθούν με την περάτωση της πρώτης αυτής φάσεως και σύμφωνα με τον περιφερειακό ενεργειακό προγραμματισμό στην Κρήτη. Η σύμβαση έργου υπεγράφη τον Δεκέμβριο του 1996 και η εκτέλεσή του άρχισε τον Ιανουάριο του 1997.

4. Δεδομένου ότι η φωτοβολταϊκή μονάδα ηλεκτροπαραγωγής και η θερμοηλιακή μονάδα αναπτύσσονται με τη βοήθεια διαφορετικών χρηματοδοτκών μέσων της Επιτροπής, και λόγω των διαφορετικών ενεργειακών τεχνολογιών (φωτοβολταϊκή/υβριδική ηλιοθερμική), των διαφορετικών μεγεθών (5 megawatt αιχμής (MWp) έναντι 52 MWe), και των διαφορετικών στόχων (περιφερειακή ανάπτυξη/τεχνολογική καινοτομία), δεν υπάρχει λόγος αποκλεισμού του ενός έργου από το άλλο.

5. Η Επιτροπή δεν κατέστη αποδέκτης αιτήσεως συγχρηματοδοτήσεως από το Ευρωπαϊκό ταμείο περιφερειακής ανάπτυξης, για τον εν λόγω τύπο έργων.